CELEX: 32017R1270
Language: lt
Date: 2017-07-14 00:00:00
Title: 2017 m. liepos 14 d. Komisijos reglamentas (ES) 2017/1270, kuriuo dėl kalio karbonato (E 501) naudojimo nuluptiems, supjaustytiems ir susmulkintiems vaisiams ir daržovėms apdoroti iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE. )

15.7.2017   
            
            
               LT
            
            
               Europos Sąjungos oficialusis leidinys
            
            
               L 184/1
            
         KOMISIJOS REGLAMENTAS (ES) 2017/1270
   2017 m. liepos 14 d.
   kuriuo dėl kalio karbonato (E 501) naudojimo nuluptiems, supjaustytiems ir susmulkintiems vaisiams ir daržovėms apdoroti iš dalies keičiamas Europos Parlamento ir Tarybos reglamento (EB) Nr. 1333/2008 II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
   kadangi:
   
               (1)
            
            
               Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
            
         
               (2)
            
            
               pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą Sąjungos maisto priedų sąrašas gali būti atnaujintas Komisijos iniciatyva arba gavus paraišką;
            
         
               (3)
            
            
               2015 m. spalio 15 d. buvo pateikta paraiška dėl leidimo naudoti kalio karbonatą (E 501) nuluptiems, supjaustytiems ir susmulkintiems vaisiams ir daržovėms apdoroti ir pagal Reglamento (EB) Nr. 1331/2008 4 straipsnį su šia paraiška buvo supažindintos valstybės narės;
            
         
               (4)
            
            
               ruošiant šviežius supjaustytus vaisius ir daržoves, dėl fermentų aktyvumo gali suprastėti produktų kokybė, pvz., jie gali paruduoti, gali suprastėti jų sandara, todėl gali būti švaistomas maistas. Siekiant išvengti parudavimo, gali būti naudojama askorbo rūgštis (E 300). Tačiau dažnai, veikiant askorbo rūgščiai, ardomi ląstelių audiniai, todėl vaisiai ir daržovės po kelių dienų suminkštėja ir pakeičia spalvą. Kalio karbonatas (E 501) veikia kaip stabilizatorius bei rūgštingumą reguliuojanti medžiaga ir sumažina askorbo rūgšties audiniams daromą žalą, todėl juo galima veiksmingiau apsaugoti vaisius ir daržoves nuo parudavimo;
            
         
               (5)
            
            
               Maisto mokslinis komitetas nustatė, kad karbonatų grupės LPD (leidžiama paros dozė) yra „nenurodyta“ (3); tai reiškia, kad jie nekelia pavojaus sveikatai, kai naudojamas toks jų kiekis, kokio reikia norimam technologiniam poveikiui pasiekti;
            
         
               (6)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi leidimas naudoti kalio karbonatą (E 501) kaip stabilizatorių ir rūgštingumą reguliuojančią medžiagą nuluptiems, supjaustytiems ir susmulkintiems vaisiams ir daržovėms apdoroti yra to sąrašo atnaujinimas ir nėra tikėtina, kad tai darys poveikį žmonių sveikatai, nebūtina prašyti Tarnybos pateikti nuomonę;
            
         
               (7)
            
            
               todėl tikslinga leisti naudoti kalio karbonatą (E 501) Reglamento (EB) Nr. 1333/2008 II priede kaip stabilizatorių ir rūgštingumą reguliuojančią medžiagą gaminiams, priskiriamiems 04.1.2 maisto produktų kategorijai „Nulupti, supjaustyti ir susmulkinti vaisiai ir daržovės“, apdoroti pagal quantum satis principą. Siekiant užtikrinti, kad vartotojas būtų informuotas apie tokį apdorojimą, kalio karbonatą (E 501) turėtų būti leidžiama naudoti tik fasuotiems šaldytiems neapdorotiems gataviems vaisiams ir daržovėms ir fasuotoms neapdorotoms skustoms bulvėms apdoroti;
            
         
               (8)
            
            
               todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
            
         
               (9)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. liepos 14 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2008 12 31, p. 16.
   
      (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
   
      (3)  Maisto produktų mokslinio komiteto ataskaita, 25-as rinkinys, 1990 m.
   
      PRIEDAS
      Reglamento (EB) Nr. 1333/2008 II priedo E dalyje, 04.1.2 maisto produktų kategorijoje „Nulupti, supjaustyti ir susmulkinti vaisiai ir daržovės“, prieš išnašas įterpiamas toks įrašas:
      
         
                      
                  
                  
                     „E 501
                  
                  
                     Kalio karbonatas
                  
                  
                     
                        Quantum satis
                     
                  
                  
                      
                  
                  
                     Tik fasuoti gatavi šaldyti neapdoroti vaisiai ir daržovės ir fasuotos neapdorotos skustos bulvės“.